《九日登临安东城楼望昆明抚时感事赋长短句》
清代·孙清元

菊酒不忍酌，步至东城闉。城头楼最高，上与天为邻。

经始自洪武，及今五百春。借问檐前好风日，几见连屋累栋烧成薪。

我昨初客沪水滨，乱余逢节欣饮醇。迩来又重九，胡乃四塞皆烽烟。

行省不决战抚策，坐令边吏愁逡巡。巡方使者文绝伦，郡侯意气干青云。

手长斧柯短，醉胆空轮囷。座中复有二三客，谈诗说剑俱清新，凭栏我独望慈亲。

边云惨澹心氛氲，此楼虽高何足云。点窜欧阳诗，俯仰泪沾巾。

昆池已不见，况乃城中人。

作者简介：（?—1813）直隶晋州人。乾隆四十五年武进士，授湖北襄阳镇标中营守备。嘉庆间以镇压川、楚白莲教，累擢四川提督。